b'\n_START_ARTICLE_\nJuletrekurv\n_START_PARAGRAPH_\nJuletrekurv er en liten kurv som er flettet av farget, oppstrimlet glanspapir og blir hengt p\xc3\xa5 et juletre som dekorasjon. Juletrekurvene kan ogs\xc3\xa5 bli fylt med sm\xc3\xa5 peppern\xc3\xb8tter, rosiner, karameller eller andre julegodter. Skikken med \xc3\xa5 pynte treet med juletrekurver er s\xc3\xa6rlig utbredt i Norge og Norden._NEWLINE_De eldste julekurvene man kjenner til, ble brettet av den danske eventyrforfatteren Hans Christian Andersen i 1860. Etter den dansk-tyske krig i 1864 begynte danskene \xc3\xa5 flette kurvene i sine nasjonalfarger, r\xc3\xb8dt og hvitt. Kurvenes symbolikk ligger blant annet i hjerteformen (kj\xc3\xa6rlighet) og i en henspilling p\xc3\xa5 de tolv kurvene med mat som ble til overs etter br\xc3\xb8dunderet som det berettes om i Det nye testamente._NEWLINE_De enkleste kurvene lages ved \xc3\xa5 brette og klippe til to stykker glanspapir med forskjellig farge. Stykkene klippes i strimler med samme bredde og s\xc3\xa5 flette sammen. Dette gir et ensartet rutem\xc3\xb8nster. Ved \xc3\xa5 variere bredden p\xc3\xa5 strimlene og hvordan strimlene flettes sammen kan en lage forseggjorte m\xc3\xb8nstre og bilder, som hjerter, bjeller, med mer eller lage en tekst._NEWLINE_Annen, vanlig juletrepynt som er laget av farget papir, er juletrelenker.'